Fosta dirigintă a elevei cu bentiță tricoloră și directorul școlii, amendați cu câte 400 de lei

Colegiul director al Consiliului Național pentru Combaterea Discriminării a amendat, miercuri, fosta dirigintă a elevei din Covasna cu bentiță tricoloră, cât și directorul școlii cu 400 de lei, deoarece i-au solicita fetei să nu mai poarte bentița.

"Fapta dirigintei de clasă de a solicita elevei Sabina Elena să nu mai poarte o bentiţă tricoloră în incinta unităţii de învăţământ, respectiv fapta de a deposeda eleva de bentiţă, constituie discriminare prin încălcarea dreptului la demnitate, pe criteriul convingeri", se arată într-un comunicat al instituţiei, citat de Mediafax.

Astfel, diriginta, care a fost între timp schimbată din funcție, a fost amendată cu suma de 400 de lei, la fel ca și directorul școlii, pentru că "a săvârşit prin comportamentul său pasiv, respectiv neadecvat, o fapta de discriminare, constând în tratamentul injust la care a fost supusă petenta".

Cele două decizii au fost luate cu unanimitate de voturi de colegiul director al CNCD.